Porosamblik

Porosamblik (Cladonia) on samblike perekond sugukonnast Cladoniaceae. See on paljuliigiline perekond, mille üks varasem alamperekond eraldatakse tänapäeval eraldi perekonnaks põdrasamblik (Cladina). Enne eraldamist kandis kogu perekond põdrasambliku nime. Kuigi mõnes süsteemis on need perekonnad hiljem uuesti liidetud, ei puuduta see eestikeelseid nimesid: porosamblikud ja põdrasamblikud säilitavad oma nimed. Nende kõige silmatorkavam omavaheline erinevus on see, et põdrasamblikud moodustavad suuri mättaid ja võivad maapinna vaibana katta, seevastu porosamblikud on sageli lehterjad. Porosamblikud on mitmesuguse kujuga (tihti lehterjad) samblikud, mis kasvavad maapinnal, kividel, puutüvedel ja isegi katustel. Pinnast, millel ta kasvab, ei võta ta toitaineid, ta vajab üksnes kõva substraati kinnitumiseks. Porosamblik on saanud nime selle järgi, et ta on põhjapõtrade ja karibuude peamine toiduallikas. Põdrasamblikud on nime saanud sellesama järgi. Teadupärast on samblikud seene ja vetika sümbioos. Porosamblike fütobiont ehk vetikapool on kõige sagedamini ainurakne rohevetikas trebuksia (Trebouxia). Trebuksialiike on maailmas tuhandeid. Porosamblikele on omane kahekihiline tallus. Esmane kiht koosneb mitmesuguse suurusega (1–30 mm) soomustest, mis katavad substraati. Mõnikord võivad nad maapinna laialdaselt katta, aga kui samblik vananeb, siis võivad nad jääda harvemaks või isegi kaduda. Esmasest, rõhtsast kihist kasvab välja teisene, püstine kiht. Selle kõrgus on enamikul liikidel 2–8 cm, maksimaalselt 20 cm. See võib võtta mitmesuguseid vorme: leidub nii lihtsaid kepikujulisi, ühesuguste paksendustega, hõredalt ja tihedalt harunenud vorme. Sees on neil õõnsus, aga väljastpoolt on nad kaetud tihedalt liitunud hüüfidega, mis moodustavad nagu koore. Mõnel liigil see koorekiht puudub. Sisemises õõnsuses asub vetikate kiht. Püstise kihi tippudesse, harvem varte külgedele kasvavad viljakehad. Need on värvunud pruuniks, oranžiks või punaseks ja nende sees on värvitud eosed. Eosed on tillukesed, üherakulised, harvem neljarakulised. Mõnd liiki porosamblikust eraldatakse antibiootilisi aineid ja nendest valmistatakse antibiootilise toimega kreemi. Eestis kasvab veidi üle 59 liigi porosamblikke: Cladonia acuminata – teravtipp-porosamblik Cladonia bacillaris – puhetunud porosamblik Cladonia bacilliformis – kepjas porosamblik Cladonia borealis – põhja-porosamblik Cladonia botrytes – kobar-porosamblik Cladonia brevis – madal porosamblik Cladonia caespiticia – mätas-porosamblik Cladonia cariosa – kõdu-porosamblik Cladonia carneola – lihakarva porosamblik Cladonia cenotea – lehter-porosamblik Cladonia cervicornis – hirve-porosamblik Cladonia chlorophaea – tera-porosamblik Cladonia coccifera – punapea-porosamblik Cladonia coniocraea – naaskel-porosamblik Cladonia convoluta – vask-porosamblik Cladonia cornuta – sarv-porosamblik Cladonia crispata – kähar porosamblik Cladonia cryptochlorophaea – peit-porosamblik Cladonia cyanipes – sinijalg-porosamblik Cladonia decorticata – kooretu porosamblik Cladonia deformis – väävel-porosamblik Cladonia digitata – sõrmjas porosamblik Cladonia diversa Cladonia ecmocyna Cladonia fimbriata – karik-porosamblik Cladonia floerkeana – Flörke porosamblik Cladonia foliacea – leht-porosamblik Cladonia glauca – hall porosamblik Cladonia gracilis – sale porosamblik Cladonia grayi – Gray porosamblik Cladonia humilis Cladonia incrassata – pisi-porosamblik Cladonia macilenta – kõhetu porosamblik Cladonia macroceras – pikk porosamblik Cladonia macrophylla – alpi porosamblik Cladonia magyarica – madjari porosamblik Cladonia merochlorophaea – pruunikasmust porosamblik Cladonia metacorallifera – liud-porosamblik Cladonia mitis – mahe põdrasamblik Cladonia monomorpha – ühetaoline porosamblik Cladonia norvegica – norra porosamblik Cladonia novochlorophaea – määrdunud porosamblik Cladonia ochrochlora – tuhk-porosamblik Cladonia parasitica – tamme-porosamblik Cladonia phyllophora – valgetäpp-porosamblik Cladonia pleurota – krobeline porosamblik Cladonia pocillum – liibuv porosamblik Cladonia polydactyla – lehvik-porosamblik Cladonia pyxidata – peeker-porosamblik Cladonia ramulosa – ebamäärane porosamblik Cladonia rangiformis – muru-porosamblik Cladonia rei – Rei porosamblik Cladonia scabriuscula – kare porosamblik Cladonia squamosa – soomus-porosamblik Cladonia subrangiformis – loo-porosamblik Cladonia subulata – vigel-porosamblik Cladonia sulphurina – kollane porosamblik Cladonia symphycarpia – vaip-porosamblik Cladonia turgida – turd porosamblik Cladonia uncialis – täht-porosamblik Fotosid porosamblikest